Kitci tapwerimitisowikw

Kotc ka ickwa nitawikian
Niki iti kaskeriten Iskwew kitci mihitc,
Enko na wirctam ke cowerimitc,
Enko na wirctam ke acamitc.
Kotak awik niki iti petowaw,
Notawi, ke iti icinikatak,
Notcimik nika icihirikw,
Kitci wapatahitc pimatisiwiniw.

Noko, Nimocom, Ka kiceatisitcik,
Weckatc wirowaw esko pe pimatisitcik,
Kaskeritamokw, kiskinohomakewokw,
Weckatc, kekotc nikanik itekera.
Notcimi Iriniwok,
Notcimik e ki taciketcik,
Notcimi arimowewin,
E Nehiromonaniwok.

Aka takoke nitaticikewin,
Nama kata takon nitarimowewin,
Aka takoke nitarimowewin,
Nama kata takon nitirisowin.
Actew kitci kanaweritakok,
Kitci nesitotatowikw,
Kitci tapwerimitisowikw,
Soka kitci kicterimitowikw,

Kecpin minawatc kweskite kaskina wapamakawe,
Nokomak, nimocomak, nikihikikw,
Nimisak, nictesak, nicimak, nitcicanak, nikwemesak,
Acitc Ka tiperimietc, kotc kitci ici nehiromohakik.
Actew kitci kanaweritaman kitarimowewino,
Epitc kictapatak Ki Nehirowisi arimowewino,
Aci tapwe takociparin
Kitci miro nanakatcitaian.
Tipanictawin:E matcectakaniwok
Tipanictawin:Mamitoneritasinahikana
Gilles Ottawa